Ayɛwoho 23, 2023 mu no, Kwesida anapa pɛpɛɛpɛ na Ghanafo binom hyɛɛ akwantupɔn bi ase wɔ Nkran. Hɔn a wɔkɔree no yɛ duebiasa. Hɔn nyinara yɛ Ghanafo na hɔn nye; Kwabena Peprah, Saka, Fred Papa Kwofie, Richard, Kwame Peprah, Kofi Peprah, Kwadwo Prakah-Asante, Franklin Peters and ne ba banyin Quincy, Joseph, Cyprian Ed, Kwabena Ayirebi na no nuabanyin Kojo na ɔbaa kor a ɔka hɔnho a wɔfrɛ no Serwa.
Ahɛn a wɔdze tuu kwan no nye ‘Mercedes Benz G-Wagon’, ‘Toyota Land Cruisers (V8)’ ebien, ‘Lexus RX 350’ na ‘Ford F150’. Nna Ghanafo dodowara na nna hɔn enyi da kwan dɛ Ghana hɛn Kantanka bɛka ho bi ama enyimnyam no bi aaka Ghana na Ebibir ahɛnyɛfo nyinara eso Kwabena Peprah a ɔda ‘Wonderlust’ ano kyerɛ a, wɔdze akwantusɛm no kɔtoo Kantanka ɔpanyin kwankyerɛfo enyim no, nkɔmbɔ no annsaa no ntsi ɔamma ho kwan.
Dodowara na ɔyɛ hɔn nwanwa wɔ akwan ahorow a akwantufo yi faa do kodur London no. Ɔnam do ma binom mpo rekyerɛ dɛ akwantu no nnyɛ nokwar. Binom mpo kyerɛ a, kwan a ɔda Ebibiman kɔ Iroopu no, bosompo bi da hɔ a otwar dɛ edze nsuhɛn twa ansaana enya kwan abɔ ewura mu ntsi kwan biara nnyi hɔ a Wonderlust Ghana akwantufo yinom botum dze ahɛn afa Ghana araa ekopue aborɔkyir.
Ɔnam nsɛnsɛm a ɔtse dɛm no ntsi, Wonderlust Ghana akwantufo dze akwan a wɔfaa mu na nda dodow a wɔhyehyɛɛ dɛ wɔdze bodu London no ato hɔn prama do. Iyi nye akwan na nda a wosusui dɛ wɔbɛfa do ekodu London no:
Da a odzi kan : Gonokrom a ɔbɛn Dormaa Ahenkurow kɔ Bouake a ɔwɔ Côte d’Ivoire.
Da 2, Bamako, Mali.
Da 3, Dakar, Senegal. Wɔbɛgye hɔn ahom da kor na woesiesie hɔn ahɛn no.
Da 5, Nouakchott, Mauritania.
Da 6, Dakhla, Morocco.
Da 7, Guelmim, Morocco.
Da 8, Casablanca, Morocco.
Da 9, Tangier, Morocco.
Da 10, Wobotwa nsu wɔ Tangier akɔ Algeciras wɔ Spain na wɔada Valencia.
Da 11, Monaco.
Da 12, Esutsen Como.
Da 13, Frankfurt.
Da 14, Amsterdam.
Da 16, London, wɔbɛfa Calais / Dover.
Ɔwɔ mu dɛ wɔdze nda duesia na wɔdze guu akwan mu dɛ wɔdze bodu London dze, eso hɔnho yɛɛ hɔn ntsɛm kakra; wɔdze nda duanan na wɔdze durii (Kwesida Ayɛwoho 23 kesi Kwesida Dzifuu 6, 2023).
Siantsir a akwantufo yi tuu kwan a ɔtse dɛm nye dɛ, wɔpɛ dɛ wɔboaboa sika ano dze boa onnyibi na afei wɔdze boa abaɛfor adzesua wɔ borɔn ahorow a ɔwɔ Ghana na Kenya a wɔbɛnam ‘Eduspots’ do aboaboa sika yi ano efi amamfo hɔ. Kwabena Peprah, ɔpanyin a ɔda akwantufo yinom ano kyerɛ a kwansin kor biara no, Amereka Sika du ($10) na obi botum etua aboa hɔn ma woenya sika $100,000 a woetwa ato hɔ dɛ wɔrohwehwɛ no.
Kwabena Peprah san kyerɛ a, mfe ebiasa nye yi a wɔnam akwantu do dze abɔ Ghana aprɔw. Ɔnam do ma ɔhyɛɛ hɔn nkuran dɛ wɔnko nkɔ enyim ntu kwan a ɔtse dɛm. Afei, nna wɔpɛ dɛ wohu mbrɛ ahɛn ntoatoado botum etwa amanaman ahye ahorow no na mber dodow a ahɛn yi botum dze etwa.
Akwantu no mu no, Kwabena Peprah kyerɛ a wohyiaa akwansiwdze ahorow. Ɔkyerɛ a, wodur Mauritania wɔ Ebibir mu no, aporisifo kyeer hɔn totoo hɔn anomu nsɛm na wɔmaa wɔtweɔnee dɔnhwer esuon ansaana wɔrema hɔn kwan ma wɔatoa hɔn akwantu no do. Wodur Morocco wɔ Ebibir mu hɔ ara no so, aporisifo totoo hɔn anomu nsɛm dɛmara. Ber a wɔkaa dɛ wofi Ghana no, aporisifo no bɔɔ nkan Ghana bɔɔlbɔnyi Abedi Pele ne dzin ma wɔgyee do dɛ wonyim no na ɔnam do ma Aporisifo no dze hɔn ahɛn mpo dzii hɔn ekyir kegyaa hɔn.
Ber a akwantufo no dze too gua dɛ woedu London wɔ Ngyiresi Aborokyirman mu no, nsɛnkyerɛwfo na amamfo dodowara na wɔabɔ hɔn abaw do. Wɔnye nsɛnkyerɛwfo so atwetwe nkɔmbɔ afa hɔn akwantu no ho. BBC ka nsɛnkyerɛwfie ekukudam a wɔnye hɔn atwetwe nkɔmbɔ no ho. Sohyial midia tsinkwa dze, wɔfa no kwa! Dza wɔayɛ yi yɛ adze bi a ɔyɛ dzen ankasa. Ɔnnyɛ nwanwa dɛ dodowara mmpɛ dɛ wɔbɛgye hɔn akwantusɛm yi edzi eso woetu kwan no so ampa. Bolingo na akannews.com edwumayɛfo nyinara ma hɔn tsinkwa.
